google/wiki40b huggingface dataset:
Edward Said

Orientalismen

I Orientalismen fra 1978 kritiserer Said vestlige eksperter på Midtøsten og den vestlige skjønnlitteraturen for å legge eurosentriske kategorier til grunn for sin forståelse av området. Han kritiserer også arabiske eliter for å ha internalisert dette perspektivet. Said var imidlertid nøye på at han ikke ville bli tatt til inntekt for tradisjonalstisk ideologi. Han utfordret store deler av det akademiske miljø og forsøkte å slå hull på myten om den verdinøytrale og politisk uavhengige forskningen, og ønsket videre å dokumentere at forskning ikke bare har legitimert imperialisme, men også bidratt til imperialismens framvekst. Dette var og er brennbare temaer, så det han skrev ble mottatt både med entusiasme og raseri.
I boka gir han videre uttrykk for at Orienten fremstilles som et vrengebilde av Vesten: Det er noe ullent, fjernt, eksotisk, mystisk, sensuelt, fremmed og farlig, i motsetning til det rasjonelle, kontrollerte og håndgripelige Vesten.

Politiske og humanitære kampsaker

I sine senere år var Said mest kjent for å være en kritiker både av Israel og de palestinske selvstyremyndighetene med Yasir Arafat i spissen. Fra 1977 var han medlem av Det palestinske nasjonalrådet, men forlot dette i 1991 i protest mot Arafats allianse med Saddam Hussein. Opprinnelig var Said en talsperson for en tostatsløsning, men gikk etter hvert inn for en enstatsløsning fordi han ble stadig mer overbevist om at en tostatsløsning var umulig, både politisk og moralsk. Rettferdighet for palestinerne – både overfor israelerne og sine egne ledere – var hans mest nærliggende politiske kampsak, men den var bare en del av hans store prosjekt, som var en kompromissløs kamp for en global humanisme. Said ble en krass kritiker av Oslo-prosessen, med den konsekvensen at bøkene hans ble forbudt av de palestinske myndighetene. I 2002 var Said med på å danne Nasjonalt Initiativ for Palestina (PNI) som tok avstand både fra al-Fatah/PLOs autoritære styre og ettergivenhet overfor Israel og Hamas' fundamentalisme. Ved valget i 2006 fikk PNI to representanter i det palestinske parlamentet. Han markerte seg som en av palestinernes fremste talsmenn i USA.

Hans syn på Oslo-avtalen

Helt fra Oslo-avtalen ble kjent, var hans reaksjoner negative. Said spådde fra starten at avtalen ville føre til en katastrofe og frata palestinerne det lille de hadde, for innbakt i avtalen mente han det lå forutsetninger som tillot israelerne å gjøre nær sagt hva som helst, mens palestinerne ble bundet på hender og føtter. I forbindelse med denne prosessen skrev han boka: The end of the Peace Process: Oslo and after ( 2000).
Krabbesholm

Krabbesholm er herregård beliggende i Skive i nærheten av  Skive Fjord.

Eldre historie

Gårdens historie går tilbake til den senmiddelalderen. Opprinnelig skal den ha bestått av to gårder, Nordre- og Søndre-Skovshoved, som lensmannen Niels Høeg på Skivehus fikk overdratt av Kong Hans, hvorpå han samlet dem til en hovedgård. Via Høegs hustru gikk gården da i arv til Banner-slekten i et par generasjoner, hvoretter Magdalene Banner brakte den til sin mann Iver Krabbe til Østergaard, etter hvem gården nå fikk navn.

Oppføring av hovedbygningen

Iver Krabbe begynte oppførelsen av en hovedbygning på Krabbesholm, men byggearbeiderne ble imidlertid først ferdige under Magdalene Banners enketid. Bygningen er oppført i to etasjer over kjeller, og nederst er murene kledd i kvadersten, mens lengre oppe er de kledd i munkesten. Over vinduene er det runde buer og de spisse gavlene med blendinger er i sengotisk stil. På gårdsiden finnes et firkantet tilbygg, bygget sammen med et rundt hjørnetårn. På nordsiden ses også et mangekantet hjørnetårn.

Senere tider

Gården skiftet hyppig eier gjennom 1600-tallet. Blant eierne var medlemmer av slektene Lykke, Friis, Kaas, Juul og Sehested. I 1743 kom gården i Werner Rosenkrantz' besittelse. Han moderniserte hovedbygningens indre, hvor man blant annet kan nevne riddersalens tapetmalerier utført av kunstneren Olaus Carolus Wassmann. Rosenkrantz oppførte også de to lave sidefløyene i tømmer. Gjennom 1800-tallet var der også en del eierskifter, men i 1907 ble hovedbygningen avstått til bruk for skole av eieren Skive Købstad.
Krabbesholm ble fredet i 1918, fredningen utvidet i 1985. Fredningen omfatter fire bygninger.
138. motoriserte infanteribrigade

138. motoriserte infanteribrigade (full betegnelse 138. Garde Krasnosel'sk Lenin orden motoriserte infanteribrigade) er en del av 6. kombinerte armé i Vestre militærdistrikt. I 2017 var brigaden forlagt til Kamenka i Vyborg region.
Pradons

Pradons er en fransk kommune, med 457 innbyggere (per januar 2013) i departementet Ardèche i regionen Auvergne-Rhône-Alpes.
Pradons ligger på venstre bredd av Ardèche, mellom Balazuc og Ruoms.

Historie

På 1200-tallet bodde det åtte familier i Pradons. Kirken Saint André stammer fra denne tiden. Skipet er lagt til senere, og den er bygd på i bredden med et kapell. Kirken tilhører menigheten i Ruoms.
Tlaquepaque

Tlaquepaque er en kommune og by i den meksikanske delstaten Jalisco. Folketelling fra 2005 viser et innbyggertall på 542 051 i byen og 563 006 i kommunen. Tlaquepaque inngår i Guadalajaras storbyområde.
Nordistikk

Nordistikk, eller nordisk filologi, er studiet av de nordiske språk, og deres litteratur og kultur. Utenfor norden er betegnelsene «nordistikk» eller «skandinavistikk» vanlige betegnelser for dette fagområdet. I engelskspråklige land kaller man det ofte «Scandinavian Studies». I Norge og de nordiske land er «nordisk» den vanlige betegnelsen.
I Norge er det slik at studiet av norsk språk og litteratur vanligvis kommer inn under fagbetegnelsen «nordisk». De som vil være mer nøyaktige, bruker helst betegnelsen «nordisk språk og litteratur». Dette er fordi man innen fagområdet spesialiserer seg enten innen studiet av språk eller studiet av litteraturen i et eller flere nordiske land.
En som har studert dette faget kalles en «nordist». Det kan kanskje synes merkelig vi bruker betegnelsen nordist om en person som for eksempel bare har studert norsk. Bakgrunnen for dette er at navnet på faget reflekterer en gammel tanke om nordisk fellesskap. Nordiskstudiet omfatter som regel en liten smak på de andre nordiske språkene, i tillegg til sitt eget.
Det største forsknings- og undervisningsmiljøet i Norge finner vi på Institutt for lingvistiske og nordiske studier, ved Universitetet i Oslo.
Han Yu

Han Yu (kinesisk: 韓愈, pinyin: Hán Yù, født i 768 i Nanyang i Henan i Kina, død 824) var en forløper for neokonfucianismen som virket som dikter og forfatter i Tang-dynastiets Kina.
Hans diktning er representert i den viktige 1700-talls-antologien Tre hundre Tang-dikt.
Han dro til Chang'an i 786 der han etter tre mislykkede forsøk bestod den keiserlige embedsmannseksamen og ble mandarin av jinshigrad. Mot slutten av århundret begynte han å danne en litterær krets rundt seg, og hans berømmelse og betydning bredte seg over hele riket.
Han fikk sin første regjeringspost i 802, men ble snart sendt i eksil. Grunnen kan ha vært at han unnlot å støtte den etterhvert vinnendes parti under en tronfølgestrid. Det er også mulig at hans kritikk av keiserens tjenerskaps dårlige oppførsel, eller hans bønn om at skattetrykket ble dempet under en hungernød, gjorde utslaget. Fra 807 til 819 innehadde han forskjellige embeder først i Luoyang og deretter i Chang'an. I denne tiden ivret han for at et sterkt sentralisert styre skulle ilegges de nordøstlige provinser, der det var sterke tilløp til separatisme. Han forfattet også sitt innflytelsesrike verk Memoriale om buddhaens beinrelikvier, en protest mot den tiltagende buddhistiske innflytelse i landet.
I sin diktning fulgte Han Yu prinsippet at form skal svare til innholdets art; et enkelt emne krevde en enkel stil, og omvendt. I prosa var han en tilhenger av Den klassiske prosabevegelse (古文運動), som gikk inn for et klart og konsist uttrykk (guwen).
Hans tanker fikk tre hundre år etter hans død stor innflytelse på Ouyang Xiu, en av Song-dynastiets reformatorer.
Erwin Ritter von Zach har oversatt Han Yus dikt til tysk.
Sporstoff

Sporstoffer i biokjemi

I biokjemi brukes sporstoffer om stoffer som må være tilstede i en organisme i svært små mengder for å gi normal vekst, utvikling og fysiologi. Sporstoffer i planter kalles ofte mikronæringsstoffer.

Sporstoffer i menneskekroppen

Sporstoffer i menneskroppen er mineraler som fins i mengder tilsvarende jern; dvs. 4 gram eller mindre.
Jern (Fe) er først og fremst viktig for oksygentransporten, hvor det er en viktig bestanddel i hem-delen på hemoglobinet. Jern inngår dessuten i cytokromene, en gruppe enzymer som fins i alle celler, som deltar i omdannelsen av energi fra karbohydrat, fett og proteiner (ATP).
For øvrig trenger og inneholder menneskekroppen normalt følgende sporstoffer: Jod, fluor, sink, kobber, krom, kobolt, molybden, mangan, silisium, nikkel, tinn, vanadium og arsen.
En rekke stoffer er i tillegg nødvendig i mindre kvanta og kalles derfor mikro- eller ultrasporstoffer. Nødvendige mikrosporstoffer er f.eks bor, nikkel og silisium, mens en del andre grunnstoffer som germanium og titan er omdiskuterte. 
Et voksent menneske trenger en liten mengde av slike mineraler hver dag, ellers kan det gi mangelsykdommer. Dagsbehovet varierer med hvilket stoff det dreier seg om. For store mengder av disse stoffene er giftige. Hvis inntaket av sporstoffer er for lavt vil det kunne gi effekter på helsa. For store mengder vil i verste fall gi forgiftning. 
Om det hadde vært mulig å samle kroppens innhold av sporstoffer, så ville det ikke utgjort stort mer enn en teskje, men disse stoffene er likevel veldig viktige for at mange forskjellige prosesser i kroppen skal kunne gå som normalt. For å dekke behover for sporstoffer er det best med et allsidig kosthold.
For dem som ikke har et tilstrekkelig allsidig kosthold, tilbys et stort antall kosttilskudd i pille- eller miksturform som kan inntas ved behov. Helsemyndighetene har gitt ut informasjon om hvilke mengder som anbefales. Disse skal stå på pakningen i form av anbefalt dagsdose/maksimaldose.
Bakerloo-linjen

Rutetilbud

Ifølge rutetabellen i august 2013 er den tyngst betjente strekningen mellom Elephant & Castle og Queen's Park der det på dagtid går 20 tog i timen. Av disse er det tre tog i timen som fortsetter videre til Stonebridge Park, og seks tog i timen som betjener hele strekningen mellom Elephant & Castle og Harrow & Wealdstone. Strekningen mellom Queen's Park og Harrow & Wealdstone er supplert av London Overground-togene som har tre avganger i timen.

Vogner

Togene som betjener linjen er av typen «1972 stock». Togene består av syv vogner som hver er ca. 16 meter lange. Togene har 264 sitteplasser, hovedsakelig men ikke utelukkende i form av benker langs veggene i togets lengderetning. Den beregnede totalkapasiteten er på 730 passasjerer når ståplasser medregnes. Siden Bakerloo-linjen går gjennom de trange og dype tunnelene i London sentrum har togene den smale og lave sylinderformede profilen som er påkrevd for slike linjer. Etter at «1967 stock»-togene ble tatt ut av tjeneste på Victoria-linjen i 2011 er Bakerloo-linjen den dyptgående linjen med de eldste togene. De siste «1938 stock»-togene ble trukket tilbake den 20. november 1985. Fra 1985 ble «1959 stock» overført til Northern-linjen.
Central Jamaat-e Ahl-e Sunnat

Central Jamaat-e Ahl-e Sunnat er en pakistansk menighet som driver Norges største moské.

Historie

Menigheten ble stiftet i 1976 etter at en gruppe bestående av sufi-orienterte muslimer skilte lag fra menigheten Islamic Cultural Centre. Central Jamaat-e Ahl-e Sunnat-moskeen var en av fem som grunnla Islamsk Råd Norge.
Moskeen har «nære bånd» til sufi-helligdommer i Golra Sharif i Pakistan. Menigheten har vært gjennom flere interne stridigheter. I 1984 resulterte disse stridighetene i dannelsen av menigheten World Islamic Mission. Den mangeårige imamen Nehmat Ali Shah ble i 2014 beskutt og alvorlig skadet, bakgrunnen var stridighetene om moskeen. Imamen har vakt oppmerksomhet ved uttalelser om at jøder styrer media og at holocaust fant sted fordi jødene var «urolige folk i verden».

Moskeen

Meninhetens gamle moské lå i Urtegata på Grønland i Oslo.
Den nåværende moskébygningen i Motzfeldts gate 10, Jamea Masjid, ble åpnet i 2006, og har, med et areal på 6 200 kvadratmeter, plass til 2 500 mennesker. Moskeen kostet 93 millioner kroner, er  «finansiert gjennom lån og egenkapital fra menighetens medlemmer», og Nordens største. Frithjof Wiese fra Pride Architects sto for oppførelsen. Moskeen er også et kulturhus og kunnskapssenter, og tilbyr en rekke daglige aktiviteter, deriblant leksehjelp til barn.
I motsetning til den klassiske moskeen i Åkebergveien er Jamea Masjid en  arkitektonisk moderne bygning.

Rolle i samfunnet

Imam Riffat Bashir har «løpende dialog med norske kirkeledere og inviterer ofte ikke-muslimske elever til moskeen».
Imamen i moskeen Central Jamaat i Oslo forsvarte demonstrasjonen til støtte for den henrettede drapsmannen Mumtaz Qadri.
Jiaxiang (Jining)

Jiaxiang (kinesisk: 嘉祥县 ; pinyin: Jiāxiáng Xiàn) er et fylke i provinsen Shandong i Folkerepublikken Kina. Det ligger i byprefekturet Jining.
I 1999 hadde fylket 762.855 innbyggere.

Kulturminner

Det kulturelt vernede minnesmerket Steinrelieffene i slekten Wus graver befinner seg i fylket, og har en bevart gammel que. Det ble oppført i 1961 i Folkerepublikken Kinas liste over nasjonale historiske minnesmerker og kulturgoder.

Samferdsel

Kinas riksvei 327 løper gjennom området. Den fører Heze i Shandong til Lianyungang i Jiangsu.
Ghilliedrakt

En ghilliedrakt er en kamuflasjedrakt som er ferdigkonstruert for å skjule en person, oftest utført som en overall med mange tøyremser i kamuflasjemønster. Drakten smelter inn i fargen rundt den som bærer den, hvilket får personen til å ligne en busk eller løvhaug eller noe annet som man vanligvis ikke legger merke til.
Det finnes også drakter som har et spesielt varmereflekterende materiale for å unngå at man oppdages av varmekameraer. Disse er som regel veldig varme å bære.
Moderne ghilliedrakter anvendes ofte av jegere, soldater og ornitologer, som vil unngå å synes, og er oftest laget i moderne materialer som polyester for å holde lenge.
Ghilliedrakter ble født brukt i Skottland, hvor adelen bar dem når de skulle jakte for eksempel en hjort med bare hendene for å vise sin dyktighet.
Hippogriff

Hippogriff er et legendarisk vesen, sannsynligvis en mellomting mellom en griff og en hoppe (hunkjønn hest) eller en flodhest (engelsk for "hippo"). Hippogriffen har hodet, vingene og klørene til en ørn. Bakkroppen er ikke fra løve, men fra en hest. Ordtaket «å bedekke hopper med griffer» ble tidligere brukt for å forklare hvor umulig noe var. Ifølge gammel tradisjon er hippogriffen et symbol på kjærlighet fordi dens foreldre, hoppa og griffen, er fiender fra naturens side.
Han Feizi

Han Feizi, mester Han Fei (韩非; pinyin: Hán Fēi; Wade-Giles: Han Fei; født ca. 280 f.Kr. i det som nå er Xinzheng i provinsen Henan i Kina, død 233 f.Kr.) var en kinesisk filosof og var den mest betydningsfulle eksponent for den filosofiske skoleretning som går under betegnelsen legalismen.
I sitt hovedverk, som er kjent under navnet "Han Feizi" og altså er oppkalt etter forfatteren, presenterer Han Feizi legalismens lære i 55 avsnitt. Verket skal ha blitt til etter at han hadde mislykkes i å bli politisk rådgiver. Da hans hjemstat ble angrepet av staten Qin, ble han deportert til Qin, der satt i fengsel helt til sin død.
Han Feizi skal ha vært en disippel av den klassisk konfucianske filosofen Xun Zi, og ble også inspirert av Daodejing, som han oppfattet som politisk retningsgivende og som han skrev en kommentar til.
Viktige momenter i hans lære er loven (fa), den politiske handlemåte (shu) og makten (shi). Kjernepunkt for legalismen var at lover skulle være almengyldige og ikke tillate unntak, og slik fremmet den tanken om rettsstaten.
Han Feizi anskueliggjorde sin lære med anekdoter og korte fortellinger.
Han Feizis filosofi fikk fornyet oppmerksomhet fra de kinesiske kommunisters hold under Mao Zedongs formannskap. Mao beundret noen av prinsippene presentert i «Han Feizi».
Ya Ya

Listeplasseringer

Sangen nådde nummer sju på Billboard Hot 100 og nummer en på R&B singles chart i 1961.

Ya Ya Twist

I 1962, covret Petula Clark sangen på fransk, med tittelen «Ya Ya Twist».
Kerstin Anér

Kerstin Anér (født 28. mars 1920 i Stockholm, død 23. november 1991 i Överjärna) var en svensk programprodusent, forsker og forfatter samt riksdagsrepresentant for Folkpartiet liberalerna, et parti hun var andre nestleder i fra 1975–1983. Kerstin Anér var søsteren til Sven Anér, en av grunnleggerne av Miljöpartiet de Gröna.
Kerstin Anér ble Dr.philos. fra Göteborgs högskola i 1948 på en avhandling om 1790-tallets presse- og litteraturklima i Sverige. Hun var medarbeider i Bonniers litterära magasin fra 1946 til 1959 og Idun/Veckojournalen fra 1951 til 1963. Hun var også programprodusent i Sveriges Radio i årene 1956–1969. I perioden 1976 til 1980 var hun statssekretær i utdanningsdepartementet.
Hun var rigsdagsdelegat i perioden 1969–1985. Fra 1969–1970 i andra kammaren for Stockholms stads valkrets, 1971–1976 for Stockholms kommuns valkrets og 1976–1985 i Stockholms läns valkrets. I riksdagen var hun blant annet medlem i jordbrukskomiteen i perioden 1972–1976 og i kulturkomiteen fra 1979 til 1982. Hun var og varagruppeleder for Folkpartiet fra 1975 til 1981. 
Som riksdagsdelegat var hun aktiv innen forsknings- og miljøpolitikken, og hun var også tidlig ute med å være oppmerksom på datamaskinenes påvirkning på den personlige integriteten. Hun deltok i et stort antall statlige utgreiinger som omhandlet tematikk som integritet, genetikk og energispørsmål.
Kerstin Anér var lenge aktiv i Redd barnas landsorganisasjon, der hun var leder i årene 1978 til 1983.
Kerstin Anér var en mye brukt taler over hele landet både i kirker og i Folkpartiets lokale avdelinger. Hun utviklet en stor talekunst som dro mange mennesker til møtene med denne, der hun iblant leste opp salmer og annet hun hadde skrevet. Hun er reperesntert i den svenske salmeboken fra 1986 med to salmer, og i Salmer 1997 og Norsk salmebok 2013 med en salme hun har oversatt.
Tilbakesporing

Tilbakesporing eller bactracking er en generell algoritme for å finne alle (eller noen) løsninger på enkelte beregningsproblemer, deriblant problemer som tilfredsstiller begrensninger, som inkrementelt bygger opp kandidater til løsninger, og som forkaster enhver delvis kandidat c så snart som det oppdages at c ikke kan fullføre en gyldig løsning.
Det klassiske lærebok-eksempelet på dette er 8-dronningproblemet, som søker etter alle kombinasjoner av åtte sjakkdronninger på et standard sjakkbrett slik at ingen dronninger angriper hverandre. Delvise kandidater er kombinasjoner av k dronninger i de første k rekkene av brett, alle i forskjellige rekker og kolonner. Enhver delvis løsning som inneholder to gjensidig angripende dronninger kan forkastes.
Thaleropis ionia

Utseende

En middelsstor (liten til Apaturinae å være) sommerfugl med litt flikete vinger. Den kan ligne mye på en neslesommerfugl (Aglais urticae), men tegningene er mindre kontrastrike. Oversiden er oransje med brune tegninger som danner tre korte, brede tverrbånd i forvingen. Bakvingen har et brunt rotfelt, en serie av mørkbrune, ovale flekker midt i vingen og et smalt, brunt siksak-bånd langs ytterkanten.

Levevis

Arten holder helst til i nærheten av elver. Larvene utvikler seg på nesletre (slekten Celtis, hampfamilien), i likhet med mange andre Apaturinae. De voksne sommerfuglene flyr i to generasjoner fra juni til august. Hunnene holder seg mest oppe i trekronene, hannene kommer gjerne ned for å drikke av sølepytter og gjødsel.

Utbredelse

Arten er bare kjent fra Kaukasus, der den forekommer i Tyrkia, Iran, Armenia og Aserbajdsjan.
Red Bull Junior Team

Red Bull Junior Team er et program som drives av energidrikkselskapet Red Bull GmbH og har som formål å identifisere potensielle framtidige racingstjerner innen formelbilracing. De unge lovende førerne som er en del av programmet mottar finansiering og støtte fra Red Bull mens de konkurrerer i lavere formelbilklasser. 
Programmet har vært vellykket i den forstand at det har brakt en rekke førere fram til Formel 1. I 2004 ble Christian Klien den første Red Bull-junioren som kjørte i Formel 1, mens Sebastian Vettel i 2008 ble den første Red Bull-junioren som vant et Formel 1-løp, Italias Grand Prix. Vettel er dog den eneste Red Bull-junioren som per 2013 har vunnet et Formel 1-løp. Red Bull eier to team i Formel 1, hovedteamet Red Bull Racing, samt Scuderia Toro Rosso, det tidligere Minardi-teamet som ble kjøpt i 2005 med det spesifikke formål å gi plass i Formel 1 for de unge førerne i juniorprogrammet.
Red Bull Junior Team ble opprettet i 2001 som Red Bulls europeiske førerprogram. Det lignende Red Bull Driver Search, som nå er lagt ned, var en amerikansk versjon basert på samme ide. Det var i drift fra 2002 til 2005, og blant førerne som deltok var Scott Speed, som  kjørte i Formel 1 for Toro Rosso i 2006 og 2007.
Red Bull Junior Team var også det offisielle navnet til RSM Marko, et team som deltok i Formel 3000 mellom 1999 og 2003, sponset av Red Bull og drevet av Helmut Marko.
Einar Sem-Jacobsen

Einar Sem-Jacobsen (født 3. august 1878 i Kristiania, død 16. oktober 1936 i Paris) var en norsk flypionér.
Han ble student 1896 og offiser 1899. I 1910 reiste han i Europa for å lære mer om flyvning. Han var en av dem som bygget opp det norske Luftforsvaret.
Sem-Jacobsen tok initiativet til dannelesen av Norsk Luftseiladsforening i 1910 og etablerte Hærens Flyfabrikk på Kjeller i 1916.
Sem-Jacobsen vokste opp i Kristiania. Etter examen artium 1896 og Krigsskolen ble han premierløytnant i Ingeniørvåpenet 1899 og tok militær høyskoleeksamen 1901. Han ble kaptein 1911 og major 1930.
Skolenes Landsforbund

Skolenes landsforbund (SL) er et fagforbund i LO som ble opprettet i 1982. Skolenes landsforbund (Norwegian Union of School Employees) organiserer lærere, skoleledere, førskolelærere og annet fagpersonell innen utdannings- og oppvekstsektoren, (grunnskole, videregående skole og folkehøgskolene), herunder trafikkskolelærere. Organiserer også studenter innenfor lærerutdanning på høyskoler og universiteter.  
Forbundet hadde over 5 300 medlemmer i 2008 og passerte 6 000 i oktober 2011. I 2015 har medlemstallet passert 6 500.  
Forbundets mål er som en del av fagbevegelsen å arbeide for et godt, demokratisk offentlig utdanningssystem og for gode lønns- og arbeidsvilkår.  
Anne Finborud ble i april 2013 valgt som leder for forbundet etter å ha vært 1. nestleder tidligere.
Briggs & Stratton

Briggs & Stratton er en amerikansk bedrift med hovedkontor i Wauwatosa i Wisconsin som produserer små luftkjølte bensinmotorer som mest brukes i maskiner som gressklippere og motorsager. Årsproduksjonen (2015) var ti millioner motorer.
Karkefjorden

Karkefjorden (nordsamisk: Báhccavuotna) er en fjord på Sørøya i Hasvik kommune i Finnmark. Fjorden er to kilometer lang, og går fra innløpet mellom Stavnes og Fuglberget inn til Karkefjordbotn.
Fjorden er rundt 40 meter dyp, med en største dybde på 49 meter ved munningen. Det er for tiden ingen bosetninger i fjorden, men det har tidligere vært gårdsbruk i fjorden.
NM i bandy for damer 1994

Det 11. norgesmesterskapet i bandy for damer ble vunnet av Hasle-Løren etter finaleseier 8–3 over Høvik. Hasle-Løren vant også seriespillet. Turneringen ble arrangert som rinkbandy.
Frænfjorden

Frænfjorden er en fjord i Fræna kommune i Møre og Romsdal. Fjorden strekker seg 12 kilometer mot øst inn til Malmefjorden i bunnen av fjorden.
Fjorden har innløp mellom Hamneneset i nord og Vågøya i sør. Like øst for Hamneneset ligger bygda Tornes og på nordsiden litt lenger inne ligger Elnesvågen, som er administrasjonssenteret i kommunen. Sør for Elnesvågen ligger en rekke småøyer midt i fjorden. Disse er Ålvaren, Nordøya, Langøya, Forøya, Svinøya, Beøya, Langholmen og Kjerringholmen. Sørøst for Beøya ligger innløpet til Malmefjorden, som strekker seg inn til bygda med samme navn.
På nordsiden av fjorden går riksvei 663 ut til Elnesvågen, mens riksvei 664 fortsetter utover fjorden til Tornes.